**Τι είναι το Πρόγραμμα «Market Pass»;**

Το Πρόγραμμα «Market Pass» αποτελεί μέτρο ενίσχυσης των νοικοκυριών, με σκοπό την κάλυψη μέρους του αυξημένου κόστους αγορών, ιδίως ειδών διατροφής, λόγω της σημαντικής αύξησης του δείκτη τιμών καταναλωτή. Σύμφωνα με το άρθρο 115 του ν. 5007/2022 (Α’ 241), αφορούσε την περίοδο από τον Φεβρουάριο έως και τον Ιούλιο του 2023.

Σύμφωνα με το άρθρο 46 του ν. 5045/2023 (Α’ 136), η οικονομική ενίσχυση επεκτείνεται για τους μήνες Αύγουστο έως και Οκτώβριο 2023 και οι όροι και οι προϋποθέσεις του Προγράμματος αναλύονται στην υπ’ αρ. 147/2023 Κοινή Υπουργική Απόφαση [(ΦΕΚ 5243/Β/29-08-2023)](https://www.ktpae.gr/wp-content/uploads/2022/07/%CE%9A%CE%A5%CE%91_%CE%A44%CE%91_2022_FEK_Tefxos-B_03652_12_07_2022.pdf), όπως τροποποιήθηκε με την υπ΄ αρ. 265/2023 (ΦΕΚ 6121/Β/23-10-2023) Κοινή Υπουργική Απόφαση και ισχύει, εφεξής οριζόμενη ως «ΚΥΑ».

Σύμφωνα με το άρθρο 35 του ν. 5058/2023 (Α’ 170), η οικονομική ενίσχυση επεκτείνεται για τους μήνες Νοέμβριο και Δεκέμβριο 2023 και οι όροι και οι προϋποθέσεις του Προγράμματος αναλύονται στην υπ΄ αρ. 332/2023 (ΦΕΚ 6433/Β/10-11-2023) Κ.Υ.Α., για τους δικαιούχους της οικονομικής ενίσχυσης του άρθρου 46 του ν. 5045/2023 (Α’ 136) που είναι κάτοικοι σε πληγείσες από φυσικές καταστροφές περιοχές.

Ο συνολικός προϋπολογισμός του Έργου ανέρχεται στο ύψος 931.159.677,42 € μη συμπεριλαμβανομένου ΦΠΑ.

**Ποιοι είναι δυνητικοί δικαιούχοι του Market Pass για τους μήνες Αύγουστο έως και Οκτώβριο;**

Δικαιούχοι του Προγράμματος «Market Pass» για την οικονομική ενίσχυση για τους μήνες Αύγουστο έως και Οκτώβριο 2023 είναι φυσικά πρόσωπα, άγαμα, έγγαμα, μέρη συμφώνου συμβίωσης, εν διαστάσει, διαζευγμένα ή σε κατάσταση χηρείας, τα οποία είναι φορολογικοί κάτοικοι Ελλάδας και εμπίπτουν στα κριτήρια εισοδήματος και αξίας ακίνητης περιουσίας της **παραγράφου 1 του άρθρου 2** της ΚΥΑ.

Η ενίσχυση χορηγείται σε επίπεδο νοικοκυριού. Ως μέλη του νοικοκυριού λογίζονται οι σύζυγοι / τα μέρη συμφώνου συμβίωσης, τα εξαρτώμενα τέκνα τους, τα λοιπά εξαρτώμενα από αυτούς μέλη και οι φιλοξενούμενοί τους σύμφωνα με την τελευταία Δήλωση Φορολογίας Εισοδήματος Φυσικών Προσώπων φορολογικού έτους 2022, όπως αυτή υποβλήθηκε εμπρόθεσμα.

Για περισσότερες πληροφορίες μπορείτε να ανατρέξετε στο **άρθρο 2** της ΚΥΑ**.**

**Σε ποιο ύψος ανέρχεται η οικονομική ενίσχυση μέσω Market Pass για τους μήνες Αύγουστο έως και Οκτώβριο;**

Το ύψος της ενίσχυσης ανά νοικοκυριό ανέρχεται σε ποσοστό δέκα τοις εκατό (10%) επί του μηνιαίου ύψους αγορών,

που καθορίζεται σε διακόσια είκοσι (220) ευρώ για το μονομελές νοικοκυριό, προσαυξανόμενο κατά εκατό (100) ευρώ για κάθε επιπλέον μέλος του νοικοκυριού με ανώτατο όριο τα χίλια (1.000) ευρώ αγορών. Σε περίπτωση που ο δικαιούχος επιλέξει την πίστωση σε τραπεζικό λογαριασμό, το ποσό ενίσχυσης που καταβάλλεται ανέρχεται στο ογδόντα τοις εκατό (80%) επί του ανωτέρω ύψους.

Το ανώτατο όριο αγορών των 1.000 ευρώ μηνιαίως δεν εφαρμόζεται στην περίπτωση δικαιούχων με περισσότερα από έξι (6) εξαρτώμενα τέκνα.

Για περισσότερες πληροφορίες μπορείτε να ανατρέξετε στο **άρθρο 3** τηςτης ΚΥΑ.

**Ποια η περίοδος υποβολής αιτήσεων για το Market Pass για τους μήνες Αύγουστο έως και Οκτώβριο;**

Η υποβολή αιτήσεων είναι δυνατή στην ιστοσελίδα [https://vouchers.gov.gr/marketpass από **15/9/2023**](https://vouchers.gov.gr/marketpass%20από%2015/9/2023) έως **08/01/2024**.

Για τους δικαιούχους που είχαν λάβει την οικονομική ενίσχυση του άρθρου 115 του ν. 5007/2022 (Α’ 241) γίνεται αυτεπάγγελτη εξέταση της πλήρωσης των κριτηρίων του άρθρου 46 του ν. 5045/2023 (Α’ 136) και δεν απαιτείται η υποβολή αίτησης. Ωστόσο, δύνανται να εισέλθουν στην ανωτέρω εφαρμογή και να υποβάλουν νέα αίτηση αποκλειστικά στις ακόλουθες περιπτώσεις:

α) εάν επιθυμούν να τροποποιήσουν τον τρόπο χορήγησης της οικονομικής ενίσχυσης από ψηφιακή χρεωστική κάρτα σε τραπεζικό λογαριασμό και το αντίστροφο, καθώς και

β) εάν έχει μεταβληθεί ο αριθμός IBAN του τραπεζικού λογαριασμού της επιλογής τους.

**Πώς υποβάλλονται οι αιτήσεις για το Market Pass για τους μήνες Αύγουστο έως και Οκτώβριο;**

Απαραίτητη προϋπόθεση, για να λάβει ο δικαιούχος την οικονομική ενίσχυση, είναι να υποβάλει μέχρι τις **08/01/2024** αίτηση στην εφαρμογή εισερχόμενος με τη χρήση των κωδικών διαπιστευτηρίων της Γενικής Γραμματείας Πληροφοριακών Συστημάτων Δημόσιας Διοίκησης (taxisnet).

Μετά την είσοδό του στην εφαρμογή, ο αιτούμενος συμπληρώνει και επιβεβαιώνει τα στοιχεία επικοινωνίας του και, ειδικότερα, τον αριθμό του κινητού τηλεφώνου του και τη διεύθυνση ηλεκτρονικού ταχυδρομείου του, επιλέγει τον τρόπο πίστωσης (έκδοση ψηφιακής χρεωστικής κάρτας ή κατάθεση σε τραπεζικό λογαριασμό) και το πιστωτικό ίδρυμα με το οποίο επιθυμεί να συνεργαστεί. Στην περίπτωση της κατάθεσης σε τραπεζικό λογαριασμό, ο αιτούμενος υποβάλλει υπό μορφή IBAN λογαριασμό Τραπέζης, στον οποίο θα πρέπει να είναι τουλάχιστον συνδικαιούχος και επιλέγει το πιστωτικό ίδρυμα που τηρείται ο λογαριασμός.

Η ανωτέρω περιγραφόμενη διαδικασία αιτήσεως μπορεί να πραγματοποιηθεί και μέσω των Κ.Ε.Π., από πιστοποιημένο υπάλληλο, κατόπιν σχετικής αίτησης του φυσικού προσώπου-δικαιούχου. Ο υπάλληλος του Κ.Ε.Π. εισέρχεται στην ειδική εφαρμογή κατόπιν αυθεντικοποίησής του με τους Κωδικούς Δημόσιας Διοίκησης. Στη συνέχεια, ο υπάλληλος καταχωρίζει στα πεδία που εμφανίζονται στο σύστημα τα στοιχεία του δυνητικού δικαιούχου, όπως αυτά θα καταχωρούνταν και σε περίπτωση υποβολής αίτησης από τον ίδιο.

Για περισσότερες πληροφορίες μπορείτε να ανατρέξετε στα **άρθρα 2 & 7** της ΚΥΑ**.**

**Έχω τη δυνατότητα να ακυρώσω/μεταβάλω την αίτησή μου για το Market Pass για τους μήνες Αύγουστο έως και Οκτώβριο;**

Δίνεται η δυνατότητα για τη μεταβολή στοιχείων της αίτησης ή την ακύρωσή της:

α. για όσους υποβάλουν αίτηση μέχρι και 25/9/2023, έως το πέρας της 25ης Σεπτεμβρίου 2023,

β. για όσους υποβάλουν αίτηση στο διάστημα 26/9/2023-31/10/2023, έως το πέρας της 31ης Οκτωβρίου 2023 και

γ. για όσους υποβάλουν αίτηση στο διάστημα 1/11/2023-8/1/2024, έως το πέρας της 8ης Ιανουαρίου 2024.

**Ποια είναι η διαδικασία πίστωσης της οικονομικής διευκόλυνσης;**

Το ποσό της οικονομικής ενίσχυσης πιστώνεται από την ανώνυμη εταιρεία του ελληνικού Δημοσίου «Κοινωνία της Πληροφορίας Μονοπρόσωπη Α.Ε.» (ΚτΠ Μ.Α.Ε.) μέσω ειδικής εφαρμογής της Ενιαίας Ψηφιακής Πύλης της Δημόσιας Διοίκησης (gov.gr ΕΨΠ) που δημιουργείται από την ΚτΠ Μ.Α.Ε., στον δικαιούχο: α) σε ψηφιακή χρεωστική κάρτα, που εκδίδεται ειδικά για τον σκοπό αυτόν από πιστωτικό ίδρυμα ή χρηματοπιστωτικό οργανισμό, κατά την έννοια των παρ. 2 και 3 του άρθρου 3 του ν. 4557/2018 (Α’ 139), αντίστοιχα, ή β) σε τραπεζικό λογαριασμό επιλογής του με βάση την αίτηση του αιτουμένου την οικονομική ενίσχυση.

Για περισσότερες πληροφορίες μπορείτε να ανατρέξετε στα **άρθρα 4, 5 & 6** της ΚΥΑ**.**

**Τι μπορεί να γίνει σε περίπτωση απόρριψης των διαδικασιών πίστωσης των λογαριασμών για το Market Pass για τους μήνες Αύγουστο έως και Οκτώβριο;**

Σε περίπτωση απόρριψης της διαδικασίας πίστωσης της ενίσχυσης στην ψηφιακή χρεωστική κάρτα ή στον τραπεζικό του λογαριασμό, ο αιτούμενος θα ενημερώνεται με κάθε πρόσφορο μέσο και η αίτησή του θα ενεργοποιείται μετά το πέρας της καταληκτικής ημερομηνίας υποβολής αιτήσεων (**8/1/2024**), ώστε να μπορεί να προβεί στις απαραίτητες διορθώσεις και να επανυποβάλει την αίτηση μέχρι την **26η Ιανουαρίου 2024**. Μετά την επανυποβολή ξαναγίνεται η διαδικασία πίστωσης στην ψηφιακή κάρτα ή στον τραπεζικό λογαριασμό έως την 31η Ιανουαρίου 2024.

Σε περίπτωση απόρριψης της διαδικασίας πίστωσης της ενίσχυσης, δεν επιτρέπεται η τροποποίηση του αρχικώς επιλεγέντος τρόπου καταβολής της ενίσχυσης.

**Σε ποιες επιχειρήσεις είναι δυνατόν να χρησιμοποιηθεί η ψηφιακή χρεωστική κάρτα του Market Pass;**

Το χρηματικό ποσό που πιστώνεται στην ψηφιακή χρεωστική κάρτα Market Pass δύναται να χρησιμοποιείται αποκλειστικά από τον δικαιούχο για την πραγματοποίηση αγοράς αγαθών κάθε είδους σε καταστήματα ή λαϊκές αγορές που δραστηριοποιούνται στο λιανικό εμπόριο τροφίμων, ιδίως στους κάτωθι ειδικότερους κωδικούς:

|  |  |
| --- | --- |
| **Κατηγορία εμπόρου (MCC)** | **Περιγραφή** |
| 5411 | Παντοπωλεία, Σούπερ μάρκετ |
| 5422 | Κρεοπωλεία |
| 5441 | Καταστήματα ζαχαροπλαστικής |
| 5451 | Καταστήματα γαλακτοκομικών προϊόντων |
| 5462 | Αρτοποιεία |
| 5499 | Διάφορα καταστήματα τροφίμων |

Σημειώνεται ότι η ψηφιακή χρεωστική κάρτα δύναται να χρησιμοποιηθεί τόσο σε φυσικά καταστήματα με συσκευή που υποστηρίζει την τεχνολογία ανέπαφων συναλλαγών (μέσω πρωτοκόλλου NFC), όσο και σε e-shop για την πραγματοποίηση ηλεκτρονικών συναλλαγών.

Oι ψηφιακές χρεωστικές κάρτες του Έργου Market Pass λήγουν αυτομάτως στις **29/2/2024** και δεν θα είναι δυνατή η πραγματοποίηση συναλλαγών με αυτές μετά την ημερομηνία αυτή.

Για περισσότερες πληροφορίες μπορείτε να ανατρέξετε στο **άρθρο 5** της ΚΥΑ**.**

**Ποιοι δικαιούνται Market Pass για τους μήνες Νοέμβριο και Δεκέμβριο 2023;**

Δικαιούχοι της ενίσχυσης είναι φυσικά πρόσωπα, τα οποία δικαιούνται την οικονομική ενίσχυση του άρθρου 46 του ν. 5045/2023 (Α’ 136) και τα οποία κατά την 5η Σεπτεμβρίου 2023 είχαν την κύρια κατοικία τους, όπως αυτή δηλώθηκε στην εμπρόθεσμη φορολογική δήλωση του φορολογικού έτους 2022 ή όπως είναι καταγεγραμμένη στο Φορολογικό Μητρώο της Ανεξάρτητης Αρχής Δημοσίων Εσόδων (Α.Α.Δ.Ε.), εφόσον η αλλαγή επήλθε στο Μητρώο μέχρι την 5η Σεπτεμβρίου 2023, στα διοικητικά όρια συγκεκριμένων περιοχών.

Για περισσότερες πληροφορίες μπορείτε να ανατρέξετε στο άρθρο 2 της υπ΄ αρ. 332/2023 (ΦΕΚ 6433/Β/10-11-2023) Κ.Υ.Α..

**Πρέπει να υποβληθεί νέα αίτηση Market Pass για τους μήνες Νοέμβριο και Δεκέμβριο 2023;**

Η οικονομική ενίσχυση για τους μήνες Νοέμβριο και Δεκέμβριο 2023 πιστώνεται υπέρ των δικαιούχων χωρίς αυτοί να υποβάλουν νέα αίτηση. Η πίστωση διενεργείται με τον ίδιο τρόπο που έχει επιλέξει ο δικαιούχος κατά την αίτηση της οικονομικής ενίσχυσης του άρθρου 46 του ν. 5045/2023.

**Σε ποιο ύψος ανέρχεται η οικονομική ενίσχυση μέσω Market Pass για τους μήνες Νοέμβριο και Δεκέμβριο 2023;**

Το ύψος της ενίσχυσης ανά νοικοκυριό ανέρχεται σε είκοσι τοις εκατό (20%) επί του μηνιαίου ύψους αγορών. Το μηνιαίο ύψος αγορών, επί του οποίου χορηγείται ενίσχυση είκοσι τοις εκατό (20%), ανέρχεται σε διακόσια είκοσι (220) ευρώ για το μονομελές νοικοκυριό, αυξανόμενο κατά εκατό (100) ευρώ για κάθε επιπλέον μέλος του νοικοκυριού και έως χίλια (1.000) ευρώ αγορών. Το ανωτέρω όριο αγορών δεν ισχύει για δικαιούχους με περισσότερα από έξι (6) εξαρτώμενα τέκνα. Σε περίπτωση που ο δικαιούχος κατά την υποβολή της αίτησης της οικονομικής ενίσχυσης του άρθρου 46 του ν. 5045/2023 (Α’ 136) είχε επιλέξει την πίστωση σε τραπεζικό λογαριασμό, τα ποσά που καταβάλλονται ανέρχονται στο ογδόντα τοις εκατό (80%) του ανωτέρω ύψους αγορών.

**Πότε θα καταβληθεί η ενίσχυση Market Pass για τους μήνες Νοέμβριο και Δεκέμβριο 2023;**

Η οικονομική ενίσχυση για τους μήνες Νοέμβριο και Δεκέμβριο 2023 για δικαιούχους που έχουν λάβει την οικονομική ενίσχυση του άρθρου 46 του ν. 5045/2023 (Α’ 136) εντός του 2023 και δεν υπήρξε απόρριψη της διαδικασίας πίστωσης αποστέλλεται στο τραπεζικό ίδρυμα για πίστωση στην ψηφιακή χρεωστική κάρτα ή στον τραπεζικό λογαριασμό έως την 20ή Δεκεμβρίου 2023. Για τους δικαιούχους που έχουν λάβει την οικονομική ενίσχυση του άρθρου 46 του ν. 5045/2023 (Α’ 136) εντός του 2024, η οικονομική ενίσχυση της παρούσας αποστέλλεται στο τραπεζικό ίδρυμα για πίστωση στην ψηφιακή χρεωστική κάρτα ή στον τραπεζικό λογαριασμό έως και την 5η Φεβρουαρίου 2024.

**Πώς πραγματοποιείται επικοινωνία και υποβολή ερωτημάτων σχετικά με το Πρόγραμμα;**

Για την εξυπηρέτηση των χρηστών του πληροφοριακού συστήματος, διατίθεται υπηρεσία εξυπηρέτησης των χρηστών (help desk) για την αναφορά και επίλυση προβλημάτων και την παροχή οδηγιών στο τηλεφωνικό κέντρο 210-2156327 και στο e-mail [marketpass@ktpae.gr](mailto:marketpass@ktpae.gr).

**Χρήσιμοι Σύνδεσμοι:** [vouchers.gov.gr/marketpass](https://vouchers.gov.gr/marketpass)